Lisaks anti eritunnustus kahele tublile karjäärispetsialistile pikaajalise panustamise eest valdkonna arendamisse. Marike Uusjärve Rapla Vesiroosi Gümnaasiumist tunnustati karjääriõppe arendamise eest ja Ele Linderit Tartu Kutsehariduskeskuse Info- ja Karjäärinõustamiskeskusest loova ning mitmekülgse panustamise eest karjäärinõustamise arendamisse.    Aasta karjääriinfo spetsialist Julia Šarapova on rahul, et ta just seda tööd teeb, sest noorte toetamine nende tulevikuvalikute tegemisel pakub väga palju rahulolu. "Aitan noori info otsimisel ja kooli valimisel, jagan näpunäiteid välismaale õppima ja tööle minemisest, koostan koos noorega CV tööle kandideerimisel," sõnas Šarapova.    Parima karjääriteenuste osutaja tunnustuse sai Võrumaa karjäärikeskus.Valiku tegemise oluline kriteerium oli noorte rahulolu saadud teenustega, nende kättesaadavus sihtgrupile ja meediakajastuste hulk. Noored on rahulolu-uuringute tulemuse põhjal Võrumaa karjäärikeskusest saadavate teenustega rahul ja hea meelega pöörduvad vajadusel uuesti keskusesse.